### Beslutninger:

Forslaget blev på byrådsmødet den 17. august 2022 henvist til Magistraten med henblik på at indgå i budgetdrøftelserne for 2023.

###

Motivation

Rekrutteringsudfordringerne til velfærdsopgaverne i MBU, MSB og MSO er kendte og velbelyste. Allerede nu er der store udfordringer, og udfordringerne bliver endnu større de kommende år.

Vi ved, at der er et stort potentiale i at fastholde seniorer.? Alene i Sundhed og Omsorg er ca. 1/3 af sosu-medarbejderne over 55 år, hvorfor det kan forventes, at mere end 800 årsværk ventes at gå på pension de kommende 10 år, ved den nuværende gennemsnitlige pensionsalder på 64-65 år. Et lignende mønster gør sig gældende i Børn og Unge og i Sociale Forhold og Beskæftigelse.

I 2023 forventes ny lovgivning vedtaget, som betyder, at pensionister ikke modregnes i deres folkepension, når de arbejder som f.eks. vikarer. Denne mulighed skal vi være klar til at bruge.

En anden mulighed for at fastholde disse store medarbejdergrupper længere på arbejdsmarkedet kan være en øget brug af velfærdsteknologi, som kan være med til at forbedre arbejdsglæde og arbejdsmiljøet og herunder gøre arbejdslivet mere skånsomt og attraktivt. Samtidig med at velfærdsteknologi kan reducere behovet for rekruttering af medarbejdere og give borgerne bedre mulighed for udfolde sig personligt og leve et selvstændigt, frit og værdigt liv i trygge rammer.

Mange års arbejde i velfærdsområderne er hårdt, fx indenfor SOSU-faget, hvor teknologiske hjælpemidler letter nogle opgaver, er der stadigt stort pres på og tilbagetrækningsalderen er relativt lav. Vi vil gerne give mulighed for at flere medarbejdere indenfor velfærdsområderne har mulighed for, og lyst til, at blive længere tid på deres arbejdsplads i [adresse]. Der skal udvikles nye seniorordninger, som fastholder medarbejderne gennem nye arbejdsopgaver, der er mere skånsomme og afvekslende. Der skal afsættes økonomiske ressourcer til driften, så der bliver mulighed for at flytte rundt på de opgaver, som seniorerne ikke længere varetager, og som derfor skal løses af andre.

Vi er også optaget af at være med til at minimere frafaldet på velfærdsuddannelserne og aktivt benytte velfærdsuddannelsernes praktikperioder til at skabe bedre vilkår for de studerende og på den måde være med til at vise [adresse] som en attraktiv arbejdsplads. Derfor er der brug for flere uddannede praktikvejledere til at sikre at der tages god hånd om de studerende, men også for at de enkelte arbejdspladser der modtager studerende generelt får styrket opgaven med at være gode praktiksteder.

Desværre er der også mange nyuddannede der stopper i deres stillinger kort efter ansættelse. Omvæltningen fra at studere til at stå med et stort ansvar og mange opgaver selv, kan være et praksischok for mange, der derfor kaster håndklædet i ringen. Derfor er der brug for at have fokus på en ordentlig introduktion og opstart for nyuddannede fx gennem introduktionsprogrammer eller lignende.

Som en del af det at være en attraktiv arbejdsplads, der kan fastholde de mange gode medarbejdere der er i [adresse], skal der ligeledes arbejdes med attraktive karriereveje indenfor velfærdsområderne, så medarbejderne kan opleve en faglig udvikling og inspiration, der gør at de vil blive i deres job.

Dertil kommer, at Venstre og SF gerne vil have belyst, hvordan der kan skabes mere attraktive studiejobs i de store velfærdsafdelinger, særligt målrettet unge i folkeskolens ældste klasser og unge på ungdomsuddannelse. Dette for at styrke rekrutteringen af nyuddannede og øge kendskabet til arbejdet på de store velfærdsområder. En del af dette kunne også være et samarbejde med uddannelsesinstitutionerne ift. brugen af velfærdsteknologi for derigennem skabe større interesse for at arbejde på velfærdsområderne og at de studerende allerede under deres uddannelse får kendskab til arbejdet med velfærdsteknologi og de muligheder teknologien rummer.

Nye muligheder

Tanken bag dette budgetforslag er at afdække andre løsninger på rekrutteringsudfordringen. Det kan ske via fastholdelse af seniorer på arbejdsmarkedet eller ved at bedre at kunne tiltrække elever/studerende, således de får et bedre kendskab til arbejdet i velfærdsområderne. Dette kunne fx være via et generelt lønløft til de studiejobs, der allerede findes eller igennem skabelsen af nye studiejobs. Det kunne også være gennem en øget brug af velfærdsteknologi.

Venstre og SF ønsker derfor at Sundhed og Omsorg, Socialforhold og beskæftigelse samt Børn og Unge belyser:

• Hvorledes der kan afsættes midler til at skabe rammer for flere seniorjobs samt mere attraktive studiejobs på velfærdsområderne.

• Hvorledes der kan afsættes midler til at styrke arbejdet med at skabe gode praktiksteder og sikre en god opstart for nyuddannede.

• Hvorledes kan der fortsat arbejdes for, at gøre velfærdsområderne i [adresse] til en attraktiv arbejdsplads.

• Hvorledes der afsættes midler til at arbejde målrettet med velfærdsteknologi med fokus på at bidrage til at løse rekrutteringsudfordringerne.

• Hvorledes vi kan opprioritere uddannelsesmulighederne via meritordninger, voksenlærlingeordninger og andre videre- og efteruddannelsesmuligheder.

Stillet af Venstres byrådsgruppe og SF’s byrådsgruppe

Dennis Henriksen (V) og Bruno Lauridsen (SF).